Predkladacia   správa

	Na základe uznesenia vlády Slovenskej republiky č. 584 zo dňa 7.7.1999 sa predkladá Komplexná správa o stave a  vymáhaní daňových a colných nedoplatkov  k 31.12.2001 vrátane vyhodnotenia prijatých opatrení. 

	Celkové daňové a colné nedoplatky k 31.12.2001 dosiahli 74,7 mld. Sk, z toho  daňové nedoplatky 68,6 mld. Sk a colné nedoplatky 6,1 mld. Sk. V porovnaní s rovnakým obdobím minulého roka celkové daňové a colné nedoplatky vzrástli o 7,2 mld. Sk.

	Z hľadiska štruktúry daňových nedoplatkov tvoria nedoplatky na daniach                44,1 mld. Sk, čo je 64,3 % a nedoplatky na sankciách 24,5 mld. Sk, čo je 35,7 %. Najvyššie nedoplatky boli evidované na dani z pridanej hodnoty, na dani z príjmov právnických osôb a na dani z príjmov fyzických osôb. 

	Z celkovej sumy daňových nedoplatkov dosiahli vymáhateľné daňové nedoplatky  30,2 mld. Sk, daňové nedoplatky,   ktoré   boli  prihlásené   ako   pohľadávky   do   konkurzného konania a  vyrovnacieho konania 27,7 mld. Sk a nevymožiteľné daňové nedoplatky 10,7 mld. Sk.  
	
	Daňové úrady v roku 2001 výkonom daňovej exekúcie, ako aj úkonmi správcu dane vyplývajúcimi zo zákona o správe daní a poplatkov znížili daňové nedoplatky o sumu          7,5 mld. Sk a preúčtovaním nadmerných odpočtov dane z pridanej hodnoty, vratiek spotrebných daní a daňových preplatkov na iných daniach sa daňové nedoplatky znížili o    7,9 mld. Sk. Celkové zníženie daňových nedoplatkov uvedenými postupmi predstavovalo 15,4 mld. Sk.

Z celkovej sumy colných nedoplatkov dosiahli vymáhateľné colné nedoplatky 5,9 mld. Sk,  nevymožiteľné colné nedoplatky voči dlžníkom v Českej republike 0,1 mld. Sk a colné nedoplatky, ktoré boli prihlásené ako pohľadávky do konkurzného konania  a  vyrovnacieho konania 0,1 mld. Sk.
	
	 V porovnaní s rovnakým obdobím minulého roka colné nedoplatky sa zvýšili o 1,5 mld. Sk, a to na spotrebných daniach o 0,1 mld. Sk, na dani z pridanej hodnoty o 0,1 mld. Sk a na úrokoch o 1,3 mld. Sk.

	Colné úrady za rok 2001 celkový stav colných nedoplatkov znížili o 0,3 mld. Sk.

	Vzhľadom na to, že predkladaný materiál neukladá úlohy iným rezortom, nebol predložený na medzirezortné pripomienkové konanie.